Valerio Vigorelli twieled f'Novara fl-1924. Missieru kien wieħed mill-fundaturi tal-Partit Popolari Taljan immexxi minn Don Luigi Sturzo. Meta Valerio kellu seba' snin, il-familja marret toqgħod f'Milan. Ġie ordnat saċerdot fl- 1947. Wara daħal membru tal-'Famiglia Beato Angelico' li kienet inbdiet minn Monsinjur Giuseppe Polvara biex tħaddan fiha saċerdoti u Atti Liturġika. Don Vigorelli sar is-Superjur tal- Komunità wara l-mewt ta' Monsinjur Polvara fl- 1950. Hu ħa l-lawrja ta' Perit fl-1964. Iddisinja għadd ta' knejjes f'Milan u f'Reggio Calabria u fi bnadi oħra ta' l-Italja, kif ukoll fil-Burundi, fl-Afrika u fir-Rumanija. F'Malta kien l-arkitett tal-Knisja tar-Resurrezzjoni, (ta' Kristu Rxoxt) magħrufa aktar bħala 'Ta' l-Erwieħ' fiċ-Ċimiterju biswit it-Tempji Neolitiċi ta' Ħal Tarxien. Għal din il-knisja, Valerio Vigorelli kellu jaħdem għall-ewwel darba fuq il-ġebla Maltija, xi ħaġa ġdida għalih, għax hu dejjem ħadem fuq il-ferro concrete. Qabel ma beda jaħdem fuq il-pjanta ta' din il-knisja ġie kemm-il darba ġewwa Ħal Tarxien, l-iktar biex jeżamina s-saħħa tal-ġebla Maltija, kif ukoll biex jara l-ambjent ta' madwar l-istess knisja. Hu ħa inkonsiderazzjoni li maġenb din il-knisja hemm it-Tempji Neolitiċi u għalhekk il-bini tal-knisja hu kif inhu. Meta ntgħażel il-Papa Pawlu VI, li qabel kien Kardinal ta' Milan; Valerio Vigorelli ddisinja t-tjara (it-tre renju) li biha dak il-Papa ġie inkurunat. Mons. Vigorelli kien ukoll Konsulent għat- tiġdid ta' bosta knejjes oħra biex ikunu aktar addattati għal-liturġija wara l-Konċilju Vatikan II billi hu kien membru tal-Kummissjoni Liturġika. Kien fundatur ukoll ta' l-għaqda ta' volontarji li ħadmu fl-Afrika u fl-Amerika Latina. Inħatar ukoll Kanonku ta-Bażilka ta' Sant'Ambroġju f'Milan u: membru. tal-Kummissjonijiet Djoċesani li għandhom x'jaqsmu ma' l-Arti u l-Liturġija fl-istess Djoċesi, kif ukoll f'dawk tal-Knisja Universali. Kien ukoll konsultur tal-Konċilju Ekumeniku fil-Kummissjoni ta' l-Arkitettura u l-Arti Sagra. Fix-xogħol kollu tiegħu tidher reqqa kbira li tixhed il-ħiliet matematiċi tiegħu kif ukoll l-imħabba mill-qalb għat-tradizzjoni ħajja tal-Knisja li fuq kollox, għadha tiddi bis-sbuħija. Kien wieħed mill-persunaġġi li kixef waħda mil-lapidi tal-Konsagrazzjoni meta l-Knisja ta' l-Erwieħ (Kristu Rxoxt) ġiet ikkonsagrata fit-13 ta' Diċembru 2002. Hawnhekk nixtieq ngħaddi kumment: Din it- triq ġiet imsemmija għal bniedem li għadu ħaj. Jien niftakar, li wara xi xhur li miet il-ħabib tagħna Kelinu Cachia, konna ktibna lill-iSrreet Naming Committee biex isemmu triq għalih. Dawn irrispondewna li biex huma jsemmu triq għal xi ħadd irid ikun ilu mejjet ħames snin, ħalli li wara ftit żmien ċedew u semmew triq għal Kelinu. Imma jien naf fiċ-ċert li m'hawn l- ebda triq f'Malta li hi msemmija għal xi persuna li għadha ħajja. Nispera li żbalji bħal dawn ma jsirux. ' Nixtieq nagħti ħajr lill-Professur Peter Serracino Inglott talli tani din il-bijografija ta' dan il-persunaġġ illustri. Il-Ħaddiem, 5 ta' Settembru 1964, p 2 Fuljett Parrokkjali Tarxien, Marzu-April 1988, Għadd 73 p7 Gazzetta Leħen il-Parroċċa Tarxien Ottubru-Diċembru 1963, Għadd 9,p 4 Gazzetta Leħen il-Parroċċa Tarxien Jannar-Marzu 1965, Għadd 11,pp3,4